সোভিয়েত ইউনিয়নের বিজয়ের অন্যতম প্রধান একটি কারণ হল, ব্যপক জনবল ও ভূখন্ড হারানো সত্ত্বেও শিল্প উত্পাদন ক্ষমতায় তারা জার্মানিকে ছাড়িয়ে গিয়েছিল। ১৯৩০-এর দশকে স্টালিনের "৫ বছর-ব্যপী পরিকল্পনার" বদৌলতে ইউরাল অঞ্চল ও মধ্য এশিয়ায় ব্যপক হারে শিল্পায়ন সংঘটিত হয়। ১৯৪১ সালে হাজার হাজার রেলগাড়িতে করে ইউক্রেন ও বেলারুশের যুদ্ধবিধ্বস্ত এলাকাসমূহ থেকে গুরুত্বপূর্ণ যন্ত্রাদি ও শ্রমিকদেরকে নিরাপদ এলাকায় স্থানান্তর করা হয়। ইউরাল পর্বতমালার পূর্বে এসব শিল্প-স্থাপনা পুনর্নির্মিত হলে জার্মান বোমা হামলার আশংকা ছাড়াই শিল্পোত্পাদন পুনরায় আরম্ভ হয়।

১৯৪৩ সালের পর থেকে সোভিয়েত ইউনিয়ন তার জনবল হারাতে শুরু করলে সোভিয়েত আক্রমণসমূহে তারা সৈন্যদের প্রাণ উত্সর্গের বদলে উন্নত সরঞ্জাম ব্যবহারের ওপর নির্ভরশীল হতে শুরু করে। বেসামরিক নাগরিকদের জীবনযাত্রার মানকে উত্সর্গ করে সামরিক সরঞ্জাম ও সামগ্রীর উত্পাদন বৃদ্ধি করা হয় - মূলতঃ "সামগ্রিক যুদ্ধ" (total war) নীতি অনুসরণের মাধ্যমে। এছাড়াও যুক্তরাষ্ট্র ও যুক্তরাজ্য থেকে প্রাপ্ত "লেন্ড-লীজ" সহায়তাও তাদের শিল্পোত্পাদনে ভূমিকা রাখে। অপরদিকে জার্মানরা নির্ভর করতে থাকে তাদের অধিকৃত অঞ্চলের জনগোষ্ঠী ও সোভিয়েত যুদ্ধবন্দীদের থেকে আদায়কৃত জোরপূর্বক শ্রমের ওপর। মার্কিন রপ্তানী ও প্রযুক্তিগত কৌশল সোভিয়েতদের এমন সব পণ্য উত্পাদনের উপায় করে দেয় যা তারা অন্যথা উত্পাদনে অক্ষম ছিল। উদাহরণস্বরূপ, সোভিয়েত ইউনিয়ন ৭০ থেকে ৭৪ অকটেন নম্বরযুক্ত জ্বালানী তৈরি করতে পারলেও ৯০+ অকটেন নম্বরযু্ক্ত জ্বালানী চাহিদার কেবল ৪ শতাংশই তারা উত্পাদন করতে পারত, ১৯৩৯ সালের পর থেকে সকল উড়োজাহাজেই এসব উচ্চমানের ৯০+ অকটেন নম্বরযুক্ত জ্বালানী প্রয়োজন হত। এই উচ্চমানের জ্বালানীর চাহিদা মেটাতে সোভিয়েতরা তাই যুক্তরাষ্ট্রের সরবরাহের ওপর নির্ভরশীল ছিল, ৯০+ অকটেনসমৃদ্ধ জ্বালানী ও টেট্রাইথাইল লেড, উভয়েই তারা আমদানি করত।

জার্মানির নিকট সোভিয়েত ইউনিয়নের থেকে অধিক পরিমাণে প্রাকৃতিক সম্পদ ছিল, এবং তার উত্পাদন ক্ষমতা তেল ছাড়া অন্যান্য সকল ক্ষেত্রে সোভিয়েতদের তুলনায় অত্যধিক ছিল। তাদের কয়লা উত্পাদন সোভিয়েতদের ৫ গুণেরও বেশি ছিল, এছাড়া লোহা উত্পাদনে তারা সোভিয়েতদের তিনগুণের অধিক, ইস্পাত উত্পাদনে সোভিয়েতদের তিনগুণ, বিদ্যুৎ উত্পাদনে সোভিয়েতদের দ্বিগুণ ছিল এবং শুধুমাত্র তেল উত্পাদনে সোভিয়েতদের দুই-তৃতীয়াংশ ছিল, অর্থ্যাৎ পিছিয়ে ছিল।

১৯৪০-১৯৪৪ সালের মধ্যে জার্মানদের বিস্ফোরক উত্পাদন ছিল ১৫.৯৫ লক্ষ টন এবং বারুদ উত্পাদন ছিল ৮,২৯,৯৭০ টন। সকল রণাঙ্গন মিলে বিস্ফোরকের খরচ ছিল ১৪.৯৩ লক্ষ টন এবং বারুদের খরচ ছিল ৬,২৬,৮৮৭ টন। ১৯৪১-১৯৪৫ সালের মধ্যে সোভিয়েত ইউনিয়ন উত্পাদন করেছিল মাত্র ৫,০৫,০০০ টন বিস্ফোরক এবং ১,০৫,০০০ টন তারা "লেন্ড-লিজ" সহায়তা হিসেবে পেয়েছিল। সোভিয়েত ইউনিয়নের তুলনায় জার্মানরা ৩.১৬ গুণ বেশি বিস্ফোরক উত্পাদন করেছিল।

সোভিয়েতরা জার্মানির তুলনায় অধিক সংখ্যক ট্যাংক ও অন্যান্য যুদ্ধ-যান নির্মাণ করেছিল। (১৯৪৩ সালে, সোভিয়েত নির্মিত ট্যাংক ও চলমান কামানের সংখ্যা ছিল ২৪,০৮৯টি, অপরদিকে জার্মানরা নির্মাণ করে ১৯,৮০০টি)। সোভিয়েতরা তাদের পূর্বের নকশাসমূহকে উন্নত করে এবং নির্মাণ কৌশলকে সহজীকরণ করে যাতে উত্পাদন ক্ষমতা বৃদ্ধি করা যায়। এছাড়া উত্পাদন কঠিন- এমন দ্রব্যসামগ্রী তারা "লেন্ড-লিজ" অনুদান থেকে প্রাপ্ত হয়, যেমন- বিমান-জ্বালানী, কারখানার যন্ত্রাংশ, ট্রাক এবং বিস্ফোরক, যার ফলে তারা অল্প কিছু দ্রব্যের উত্পাদনে মনোনিবেশ করতে পারে। অপরদিকে জার্মানি সকল প্রকার বৈদেশিক বাণিজ্য থেকে বঞ্চিত হওয়ায় এবং দুটি রণাঙ্গনে একযোগে যুদ্ধে লিপ্ত হওয়ায় তাদের উত্পাদন ক্ষমতা দিনে দিনে হ্রাস পেতে থাকে। এছাড়া তাদের এমন সব দ্রব্য-সামগ্রী উত্পাদনে মনোনিবেশ করতে হয়, যা সোভিয়েতদের উত্পাদন করতে হয় না (যেমন- ট্রাক), অথবা এমন দ্রব্য-সামগ্রী উত্পাদন করতে হয়, যা সোভিয়েতদের বিরুদ্ধে ব্যবহার করা যায় না, (যেমন- জাহাজ)। ১৯৪০ থেকে ১৯৪৪ সালের মধ্যে যুদ্ধজাহাজ নির্মাণেই জার্মানদের মোট যুদ্ধ-সংক্রান্ত খরচের ১০-১৫ শতাংশ অর্থ ব্যয় হয়; অপরদিকে ট্যাংকসহ অন্যান্য যুদ্ধযান নির্মাণে খরচ হয় মাত্র ৫-৮ শতাংশ।

সোভিয়েত যুদ্ধকালীন উত্পাদন ও রক্ষণাবেক্ষণ খরচে সহায়তা করে যুক্তরাষ্ট্র ও যুক্তরাজ্যের "লেন্ড-লিজ" কর্মসূচি। সমগ্র যুদ্ধের স্থায়িত্বকালে যুক্তরাষ্ট্র "লেন্ড-লিজ" কর্মসূচির আওতায় ১১০০ কোটি মার্কিন ডলার সমমূল্যের রসদ সোভিয়েত ইউনিয়নকে সরবরাহ করে থাকে। এর অন্তর্ভুক্ত হল ৪,০০,০০০ ট্রাক, ১২,০০০ যুদ্ধযান (যার মধ্যে রয়েছে ৭,০০০ ট্যাংক), ১১,৪০০ উড়োজাহাজ এবং ১৭.৫ লক্ষ খাদ্যদ্রব্য। এবং ব্রিটিশরা সোভিয়েত ইউনিয়নকে দেয় ৩,০০০ "হারিকেন" জঙ্গী বিমান এবং ৪,০০০ অন্যান্য বিমান। ব্রিটেন ও কানাডা মিলে সরবরাহ করে ৫,০০০ ট্যাংক। ব্রিটিশদের সরবরাহকৃত মোট রসদ ছিল প্রায় ৪০ লক্ষ টন। অপরদিকে জার্মানি তাদের দখলকৃত অঞ্চলের সম্পদ ও উত্পাদন ক্ষমতা প্রাপ্ত হয়; এসব উত্পাদন ক্ষমতা উপরোক্ত সারণিতে গণ্য করা হয়নি, যেমন- ফ্রান্স, বেলজিয়াম, নেদারল্যান্ডস, ডেনমার্ক ইত্যাদি রাষ্ট্রের উত্পাদন।

স্টালিনগ্রাডে জার্মানদের পরাজয়ের পর, তাদের অর্থনীতি পুরোপুরিভাবে যুদ্ধ-অর্থনীতিতে রূপান্তরিত হয়, যা বার্লিন স্পোর্টপালাস্ট প্রাঙ্গনে নাৎসি প্রচার-মন্ত্রী জোসেফ গোয়েব্‌লসের বক্তৃতা থেকে স্পষ্ট। রাইখের রণসজ্জা বিষয়ক মন্ত্রী আলবার্ট স্পিয়ারের ব্যবস্থাপনাতে, জার্মানদের যুদ্ধকালীন উত্পাদন যুদ্ধের শেষ বছরগুলোতে ক্রমেই বৃদ্ধি পেয়েছিল, এমনকি মিত্রবাহিনীর বিমান-বোমা হামলা সত্ত্বেও।

কুর্স্কের যুদ্ধ: ১৯৪৩ সালের গ্রীষ্ম
সোভিয়েত পাল্টা আক্রমণ: ১৯৪১ সালের শীতকাল
যুদ্ধকালীন শৈল্পিক উত্পাদন
উভয়পক্ষের মতাদর্শ